  Анжелика Тихонова корреспондент Вань удмуртъёслэн XIV ӧтчамазы «Удмурт Кенеш» огазеяськонлэн тӧроез Татьяна Ишматова берло ньыль ар ӵоже ужамзылы йылпумъянъёс лэсьтӥз. Ужрадэ ивортодэтъя «Удмуртия» агентстволэн корреспондентэз но вуылӥз. Татьяна Ишматова вераз, берло аръёсы огазеяськон удмурт калыклэсь историзэ вӧлмытон но батыръёсмылэсь нимъёссэс шараян бордын зол уж нуиз шуыса. Кылсярысь, 2018-тӥ арын Алабгоын (Елабуга) Вань удмуртъёслэн нырысетӥ ӧтчамзы дырысен 100 ар тырмонлы сӥзем нимысьтыз улосвылкуспо конференци ортчиз, 2019-тӥ арын Сарапулын Вань удмуртъёслэн куинетӥ ӧтчамзылы 100 ар тырмонлы сӥзем конференци радъяськиз. Озьы ик югдытӥсьёсмылэсь синпелетъёссэс тупатъязы но мукет уж лэсьтӥзы. Ваньмыз вылӥ верам возьматэ, «Удмурт Кенеш» ог интыяз уг сылы шуыса. 25 ар ӵоже люкам ӟеч сям-йылолъёсты азинтэм сяна, со выль ужан амалъёс но формаос утча. Ас ужаз со федерал но элькун катрадлыкен герӟаськем ужкагазъёсты лыдэ басьтэ. XIII съездысь ӵектосъёсты улонэ пыӵатыны тырше Татьяна Ишматова, «Удмурт Кенеш» огазеяськонлэн тӧроез«Удмурт Кенеш» огазеяськон таӵе валтӥсь ӧръёсъя ужзэ нуэ: йӧскалык политика но катрадлык; дышетон удыс; лулчеберет; иворъёсты вӧлмытон ёзъёс но выль технологиос; егитъёсын ужан; семьяен ужан. Тӧро Россиысь кун кылъёс но калыкъёслэн кылъёссы сярысь катъёсы бадӟым воштонъёс пыртон сярысь вераз. Со пусйиз, «Удмурт Кенеш» огазеяськонлэн азьветлӥсьёсыз та катъёсы воштонъёс пумысен трос гинэ дэмланъёссэс, мылкыдъёссэс гожъязы, Кун Думаысь, Удмуртиысь Кун Кенешысь депутатъёсын пумиськылӥзы. Таӵе пумиськонъёсын кенешчиос ялан пусйылӥзы, удмурт кылэз дышетонэз кружокъёс но факультативъёс вылэ гинэ куштыны уг яра, будӥсь пиналъёсмылы анай кылэз дышетыны нылпи садысен кутскыса университетозь луонлыкъёс кылдытоно. Та выллем юанъёсты эскеронъя кенешчиосын ӵош Кун Думаысь депутат Алексей Загребин но пыриськылӥз. Со пыр трос гинэ дэмланъёс сётэмын вал. Валче кутэм решениосмы бадӟым трибуна сьӧрысь чузъяськизы Татьяна Ишматова, «Удмурт Кенеш» огазеяськонлэн тӧроезОзьы ик кенешчиос «О патриотическом воспитании в Удмуртской Республике» кат сярысь кенешонэ пыриськизы. Кемалась ик ӧвӧл, огазеяськонлэн кичӧлтэмезлы луыса, Удмурт кыллэн нуналэз кун инлык басьтӥз. Со сяна, кун праздникъёс пӧлы пыризы Йӧскалык печатьлэн нуналэз, Удмуртилэн кунлык басьтон нуналэз, Гербер шулдыръяськон. Озьы ик Кузебай Гердлэн, Трофим Борисовлэн, Максим Прокопьевлэн, Иосиф Наговицынлэн, Ашальчи Окилэн, Герман Корепановлэн но Геннадий Корепанов-Камскийлэн вордӥськем нуналъёссы дано нуналъёс луизы. Та кат удмурт кыллэсь но сяме пырем йӧскалык праздникъёслэсь данзэс ӝутэ, удмурт калыклэн дано пиосызлэсь но нылъёсызлэсь нимъёссэс пыраклы кунмылэн историяз кельтэ Татьяна Ишматова, «Удмурт Кенеш» огазеяськонлэн тӧроезОзьы ик Татьяна Ишматова пусйиз, трос гинэ пумиськонъёс элькун тӧроен Александр Бречаловен, улосвыл тӧролэн но кивалтэтлэн администрациенызы кивалтӥсен Сергей Смирновен, кивалтэтлэн тӧроеныз Ярослав Семёновен ортчытъязы шуыса. Удмурт лулчеберетъя центр пуктон, Ижкарысь Кызьпу арамаез умоятон сярысь вераськизы. Сюлэмшугъяськытэ дышетон удысын удмурт кылэз тодӥсь дышетӥсьёслы, визьнодасьёслы кулэяськон. Та ласянь туж потэ вылэм вазиськем ёрос но школа кивалтӥсьёслы. Туннэ нуналлы вань луонлык ӧнерчиосты целевой амалэн дасяны. Тырше азьпала учкыны, кыӵе ӧнерчиос тӥледлы кулэ. Ойдолэ ӵошен та ужпумез сэрттом-пертчом Татьяна Ишматова, «Удмурт Кенеш» огазеяськонлэн тӧроезТӧро тау кариз школаослы, кытын нокыӵе шуг-секытъёс шоры учкытэк, удмурт кылэз анай кыл чотын дышето, визьнодан программаосазы удмурт лулчеберетэн герӟаськем ужрадъёс пырто. Берло дыре трос гинэ удмурт шулдыръяськонъёс, фестивальёс ортчо, кылсярысь, элькун инлыкен Гербер, Выль праздникъёс. Ёросъёсын «Губи-fest», «Табань-fest», «Быг-Быг», «Трокай», «Емыш-fest» но мукетъёсыз. Татьяна Ишматовалэн кылъёсызъя, котькудзы соос удмурт кыллэсь но лулчеберетлэсь чеберлыксэ но пуш кужымзэ усьто. Со нимысьтыз пусйиз Пичи Пурга ёрос кенешчиосын но Татьяна Москвинаен кичӧлтэм «Учке мынэсьтым дэремме» фестивалез. Тросэз ёросъёс пургаослэсь адӟем карыса, 21-тӥ тулыспалэ (Анай кыллэз нуналэз - ред.) удмурт дэрем дӥсяса ветло. Озьыен, та нуналэз асьмеос удмурт дэремлэн нуналэныз но ялыны быгатӥськом ини, оло? Татьяна Ишматова, «Удмурт Кенеш» огазеяськонлэн тӧроезПалэнын улӥсь удмуртъёс сярысь верано ке, зол ужа Камсьӧр удмуртъёслэн центрзы. Соин Флюра Чибышева кивалтэ. Центрлэн кичӧлтэмезъя, палэнын улӥсь удмуртъёс понна котькуд ар пӧртэм конференциос, котырес ӝӧкъёс, кенешонъёс радъясько. Котькинлы тодмо ини соослэн «Чакара» фестивальзы. Тӧро Киров улосвылын улӥсь удмуртъёсты но пусйиз. Со сяна, мукет улосвылъёсысь удмуртъёс но удмурт кылэз но лулчеберетэз азинтон понна аспал аспӧртэмлыкъёссэс шедьто шуыса вераз. Озьы ик Татьяна Ишматова удмурт телевещаниын удмурт программаос ӧжыт шуыса сюлэмшугзэ вераз. Ужпумлы матысь дыре саклык висъяно шуиз. Озьы ке но, асьме журналистъёсмы уг буйгатско. Чырмыт басьтӥсько пӧртэм амалъёсты уже кутон борды. Яркыт пример луэ татын «Мынам Удмуртие» телерадиокомпаниен ӵош кылдытэм проект - удмурт кырӟанъёсъя «Элькуновидение» ӵошатскон. Выль нимъёсты усьтэм сяна, таӵе ужрадъёс трослы узырмыто телерадиокомпанилэсь фондъёссэ, озьы бере нуналысь нуналэ соос асьмемыз выль кырӟанъёсын шумпотто Татьяна Ишматова, «Удмурт Кенеш» огазеяськонлэн тӧроезСо сяна, телерадиокомпания ик эшшо одӥг пусйымон ужрад ортчытэ – «Бадӟым удмурт диктант». Ужрадэ пыриськисьёслэн лыдзы арысь аре йылэ. Берло аръёсы палэнын улӥсь удмуртъёс но итӥсько. Палэнэ ӧз кельты кивалтӥсь егитъёслэсь ӵектосъёссэс но. Та дыре соос пӧртэм-пӧртэм огазеяськонъёсын тыршо, кылсярысь, «Куара», «Чукиндэр» но мукетъёсаз. Нимысьтыз вераны кулэ кема аръёс ӵоже ужась «Шунды» огазеяськон сярысь. Солэн огез тужгес яркытэз ӵектосэз «Шундыкар» лагерь луэ, кудӥз пыр трос гинэ али азьветлӥсьёс, кырӟасьёс, суредасьёс, гожъясьёс, журналистъёс потӥзы. Но та дыре «Шунды» ӧжытак вужере кылиз. «Шундылэсь» ужзэ юнматоно но паськытатоно. Сое пусйизы вань ёрос конференциосын Татьяна Ишматова, «Удмурт Кенеш» огазеяськонлэн тӧроезДокладзэ йылпумъяса, Татьяна Ишматова вань кенешчиослы огазьын ужаны куронэн вазиськиз. Тырмоз мертаськыны, кин удмуртгес, кин умойгес, кин кужмогес. Палэнысен дунъет сётыны котьку капчи. Нош ӵош кариськыса, огазеяськыса ужаны - таиз зэмос уж. Асьмеос сотэк но ӧжыт. Ойдолэ ог-огмес гажаса, дунъяса, ожмаськытэк улыны дышетском Татьяна Ишматова, «Удмурт Кенеш» огазеяськонлэн тӧроезТодэ вайытом, Татьяна Ишматоваез эшшо ньыль арлы «Удмурт Кенешлы» тӧрое бырйизы. Ивортодэтъя «Удмуртия» агентство ӧтчамлэн пленарной кенешонысьтыз меӵак возьматон нуиз. Вань удмуртъёслэн XIV ӧтчамысьтызы возьматон Тегъёс: Мерлык Ижкар Удмуртия УдмуртКенеш удмуртъёс ТатьянаИшматова  